এদিকে গতকাল বিকালে কমলাপুর স্টেশনে ঈদ যাত্রার আমেজ লক্ষ্য করা গেছে। প্রতিটি ট্রেন ঢাকা ছাড়ছে বোঝাই যাত্রী নিয়ে। প্রত্যক্ষদর্শীরা জানিয়েছেন ট্রেনের ছাদে করে হলেও অনেকেই বাড়ির উদ্দেশ্যে রওয়ানা দিয়েছেন। স্কুল, কলেজ, বিশ্ববিদ্যালয় ছুটি হয়ে যাওয়ায় শিক্ষার্থীরা চলে যাচ্ছেন আগেই। কমলাপুর স্টেশনে কথা হয় রবিউল নামের এক বিশ্ববিদ্যালয় শিক্ষার্থীর সঙ্গে। তার সঙ্গে একই বিশ্ববিদ্যালয়ের আরও দুই শিক্ষার্থী গ্রামের বাড়ি চলে যাচ্ছেন। তারা ঢাকা টেক্সটাইল বিশ্ববিদ্যালয়ের শিক্ষার্থী। তিন বন্ধু জানালেন শিক্ষা প্রতিষ্ঠান বন্ধ হয়ে যাওয়ায় আগেই তারা ঢাকা ছাড়ছেন। দিন যত যাবে যানবাহন ভীড় বাড়বে। সংকটও আরও বাড়বে এই আশঙ্কা থেকেই বাড়ি চলে যাচ্ছেন। এছাড়া ঈদের দিন কাছাকাছি চলে আসলে খরচও বেড়ে যায়। ট্রেনের পরিচর্যক আতিকুল ইসলাম জানান, দিন যতই যাবে ভীড় বাড়বে। যারা এখনই চলে যাচ্ছেন তারা বুদ্ধিমানের কাজ করছেন। তিনি জানালেন অন্য ঈদের চেয়ে এবার বাসের চেয়ে ট্রেনে চাপ বেশি পড়বে। কারণ রাস্তায় এবার গাড়ি কম থাকায় মানুষের মধ্যে এক ধরণের আতংক কাজ করছে। বাড়ি আদোও ফিরতে পারবেন কি-না। এজন্য ট্রেনের ওপরই বেশি ভরসা করছে মানুষ।